CELEX: 52020PC0058
Language: bg
Date: 2020-02-17
Title: Предложение за РЕШЕНИЕ НА СЪВЕТА относно позицията, която трябва да се заеме от името на Европейския съюз в Международната морска организация по време на 75-ата сесия на Комитета по опазване на морската среда и 102-ата сесия на Комитета по морска безопасност, във връзка с приемането на измененията на приложение VI към Международната конвенция за предотвратяване на замърсяването от кораби, измененията в глава II-1 от Международната конвенция за безопасност на човешкия живот на море и измененията на Международния кодекс за безопасност на корабите, използващи като гориво газове или други горива с ниска пламна температура

ЕВРОПЕЙСКА КОМИСИЯ
            Брюксел, 17.2.2020
            COM(2020) 58 final
            2020/0026(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в Международната морска организация по време на 75-ата сесия на Комитета по опазване на морската среда и 102-ата сесия на Комитета по морска безопасност, във връзка с приемането на измененията на приложение VI към Международната конвенция за предотвратяване на замърсяването от кораби, измененията в глава II-1 от Международната конвенция за безопасност на човешкия живот на море и измененията на Международния кодекс за безопасност на корабите, използващи като гориво газове или други горива с ниска пламна температура
            
               
         
         
            
               ОБЯСНИТЕЛЕН МЕМОРАНДУМ
            
            
               1.Предмет на предложението
            
            
               Настоящото предложение се отнася до решението за установяване на позицията, която трябва да се заеме от името на Съюза на 75-ата сесия на Комитета по опазване на морската среда на Международната морска организация (MEPC 75), която ще се състои в Лондон от 30 март до 3 април 2020 г., и на 102-ата сесия на Комитета по морска безопасност на Международната морска организация (MSC 102), която ще се състои в Лондон от 13 до 22 май 2020 г., във връзка с предвиденото приемане на изменения на приложение VI към MARPOL, свързани с последователното прилагане на ограничението за съдържание на сяра от 0,50 % и измененията в глава II-1 от SOLAS: правило 3-8 от част A-1 относно оборудването за теглене и акостиране, правило 7-2 от част Б-1 относно изчисляването на коефициента si и относно части Б-2—Б-4 по отношение на водонепроницаемостта и измененията на части А-1 и Б-1 от Международния кодекс за безопасност на корабите, използващи като гориво газове или други горива с ниска пламна температура („Кодекса за IGF“).
            
            
               2.Контекст на предложението
            
            
               2.1.Конвенция за Международната морска организация (ММО) 
            
            
               ММО е създадена с Конвенцията за Международната морска организация (ММО). Целта на ММО е да осигури форум за сътрудничество в областта на регулирането и практиките, отнасящи се до техническата част на международното корабоплаване. Освен това тя има за цел да насърчава приемането на възможно най-високите стандарти по отношение на морската безопасност, ефективността на корабоплаването, предотвратяването на замърсяването на морето от кораби и контрола върху него, като се застъпва за равнопоставени условия на конкуренция. ММО разглежда също някои административни и правни въпроси.    
            
            
               Конвенцията е в сила от 17 март 1958 г.
            
            
               Всички държави — членки на ЕС, са страни по нея. 
            
            
               Всички държави — членки на ЕС, са страни по Международната конвенция за предотвратяване на замърсяването от кораби от 1973 г. („Конвенцията MARPOL“), в сила от 2 октомври 1983 г., и приложение VI, в сила от 18 май 2005 г. Съюзът не е страна по MARPOL. 
            
            
               Всички държави — членки на ЕС, са страни по Международната конвенция за безопасност на човешкия живот на море от 1974 г. („Конвенцията SOLAS“), в сила от 25 май 1980 г. Съюзът не е страна по SOLAS. 
            
            
               Международният кодекс за безопасност на корабите, използващи като гориво газове или други горива с ниска пламна температура („Кодекса за IGF“) стана задължителен съгласно Конвенцията SOLAS. Неговата цел е да предостави международен стандарт за корабите, използващи като гориво газ или други горива с ниска пламна температура. В Кодекса се разглеждат всички области, в които е необходимо специално внимание при използването като гориво на газове или други горива с ниска пламна температура. В него се определят критерии за подреждане и монтиране на машини за задвижване и за спомагателни цели, които използват природен газ като гориво и ще имат еквивалентно ниво на функционалност по отношение на безопасността, надеждността и сигурността като това, което може да бъде постигнато с нов и съпоставим конвенционален основен или спомагателен двигател, задвижван с мазут. 
            
            
               2.2.Международна морска организация 
            
            
               Международната морска организация (ММО) е специализираната агенция на ООН, която отговаря за безопасността и сигурността на корабоплаването и за предотвратяването на замърсяването на морето от кораби. Тя е органът, който в световен мащаб определя стандартите за безопасността, сигурността и екологичните показатели на международното корабоплаване. Основната ѝ роля е да задава регулаторна рамка за сектора на корабоплаването, която е справедлива и ефективна и чието приемане и прилагане е всеобщо. 
            
            
               Членството в организацията е отворено за всички държави, като всички държави — членки на ЕС, са членки на ММО. От 1974 г. Европейската комисия има статут на наблюдател в ММО —  на основание на Споразумение за сътрудничество и съдействие между Междуправителствената морска консултативна организация (IMCO) и Комисията на Европейските общности по въпроси от взаимен интерес за страните.
            
            
               В Комитета по опазване на морската среда на ММО влизат всички членки на ММО и той заседава най-малко веднъж годишно. Той се занимава със свързани с околната среда въпроси от компетентността на ММО по отношение на контрола и превенцията на замърсяването от кораби, попадащо в обхвата на Конвенцията MARPOL, включително замърсяване с нефт, химикали в насипно състояние, отпадни води, отпадъци и емисии от корабите във въздуха, както и със замърсители на въздуха и емисии на парникови газове. Наред с това комитетът се занимава и с управлението на баластните води, противообрастващите системи, рециклирането на кораби, готовност и реагиране при замърсяване и с набелязването на специални зони, по-специално чувствителни морски зони.
            
            
               Комитетът по опазване на морската среда на ММО взема всички необходими мерки за изпълнението на задълженията, възложени му от Конвенцията за ММО, Асамблеята на ММО или Съвета на ММО, или на задълженията, попадащи в горепосочения обхват, които могат да му бъдат възложени съгласно или по силата на други международни инструменти и които са приети от ММО. Решенията на Комитета по опазване на морската среда и на неговите спомагателни органи се вземат с мнозинство от членовете. 
            
            
               В Комитета по морска безопасност на ММО влизат всички членове на ММО и той заседава поне веднъж годишно. В Комитета се разглеждат всички въпроси, които попадат в сферата на дейност на ММО и се отнасят до помощни средства за навигация, конструиране и оборудване на плавателните съдове, набиране на екипаж съобразно с изискванията за безопасност, правила за предотвратяване на сблъсък, боравене с опасни товари, процедури и изисквания за морска безопасност, хидрографска информация, бордови дневници и навигационна документация, разследване на морски произшествия, спасителни операции, както и всякакви други въпроси, които засягат пряко морската безопасност. 
            
            
               Комитетът по морска безопасност на ММО взема всички необходими мерки за изпълнението на задълженията, възложени му от Конвенцията за ММО, Асамблеята на ММО или Съвета на ММО, или на задълженията, попадащи в горепосочения обхват, които могат да му бъдат възложени съгласно или по силата на други международни инструменти и които са приети от ММО. Решенията на Комитета по морска безопасност и на неговите спомагателни органи се вземат с мнозинство от членовете. 
            
            
               2.3.Предвиждан акт на Комитета по опазване на морската среда на ММО
            
         
         
            
               По време на своята 75-та сесия (MEPC 75), която ще се проведе от 30 март до 3 април 2020 г., Комитетът по опазване на морската среда трябва да приеме изменения на приложение VI към MARPOL. Те се отнасят до прилагането на ограничението за съдържание на сяра от 0,50 % в течните горива на борда на корабите. Целта на предвидените изменения на приложение VI към MARPOL е да се подкрепи последователното прилагане на ограничението за съдържание на сяра от 0,50 %.  
            
            
               През 2008 г. ММО прие Резолюция за изменение на приложение VI към MARPOL, което съдържа правила за предотвратяване на замърсяването на въздуха от кораби. Изменението на приложение VI към MARPOL влезе в сила на 1 юли 2010 г. и с него бяха въведени, наред с другото, по-строги максимални допустими норми за съдържанието на сяра в корабните горива, използвани в зоните за контрол на емисиите на серни оксиди, както и в морските зони извън зоните за контрол на емисиите на серни оксиди. 
            
            
               Стриктното спазване на стандарта за горива, установен в правило 14.1.3 от приложение VI към MARPOL, който влезе в сила на 1 януари 2020 г., ще спомогне съществено за последователното прилагане в световен мащаб на нормата за максимално допустимо съдържание на сяра в размер на 0,50 %. Целта на предвидените изменения на приложение VI към MARPOL е да се гарантира ефективното прилагане на правило 14.1.3 с оглед на значителното намаляване на замърсяващите въздуха емисии на серни оксиди и на праховите частици, изхвърляни в атмосферата от корабните двигатели  с вътрешно горене, с цел опазване на здравето на човека и на морската среда.
            
            
               2.4.Предвиждан акт на Комитета по морска безопасност на ММО
            
            
               По време на своята 102-ра сесия (MSC 102), която ще се проведе от 13 до 22 май 2020 г., Комитетът по морска безопасност трябва да приеме изменения на Международната конвенция за безопасност на човешкия живот на море (SOLAS), както и изменения на правило 11 от Международния кодекс за безопасност на корабите, използващи като гориво газове или други горива с ниска пламна температура („Кодекса за IGF“).
            
            
               Целта на предвидените изменения на правило 3-8 от част А-1 от глава II-1 на SOLAS е свързана с безопасното теглене и акостиране. Целта на измененията на части Б, Б-1 и Б-2—Б-4 от глава II-1 на SOLAS е да се осигури съгласуваност по отношение на водонепроницаемостта. По принцип не всички видове кораби са оборудвани с въпросните показатели (рул, витло, теглителна сила, индикатор на стъпката на гребния винт и индикатор на режима на работа). 
            
            
               Предвидените изменения на правило 11 от Международния кодекс за безопасност на корабите, използващи като гориво газове или други горива с ниска пламна температура („Кодекса за IGF“), имат за цел да внесат последователност в Кодекса за IGF по отношение на съществуващите изисквания за корабите, използващи природен газ като гориво, чрез въвеждане на необходимите изменения въз основа на придобития при прилагането на Кодекса опит. 
            
            
               3.Позиция, която трябва да се заеме от името на Съюза
            
            
               3.1.Изменения на правилата от приложение VI към MARPOL
            
            
               По време на 71-вата сесия на Комитета по опазване на морската среда (MEPC 71), състояла се в Лондон на 3—7 юли 2017 г., бе одобрен нов елемент относно „Последователното прилагане на правило 14.1.3 от приложение VI към MARPOL“ с оглед на включването му в двугодишния план за 2018—2019 г. на Подкомитета за предотвратяване на замърсяването и реагиране, както и в проекта за дневен ред на 5-ата сесия на Подкомитета за предотвратяване на замърсяването и реагиране (PPR 5), като крайният срок за приключване беше 2019 г. 
            
            
               По време на 5-ата сесия на Подкомитета за предотвратяване на замърсяването и реагиране (PPR 5), състояла се в Лондон на 5—9 февруари 2018 г., беше разработен проект за изменения на правило 14 от приложение VI към MARPOL относно забрана на превоза на несъответстващите на изискванията горива за използване като горива за задвижване или за текущата експлоатация на борда на кораба. По време на 72-рата сесия на Комитета по опазване на морската среда (MEPC 72), състояла се в Лондон на 9—13 април 2018 г., проектът за изменение на приложение VI към MARPOL беше одобрен. 
            
            
               Междусесийното заседание относно последователното прилагане на правило 14.1.3 от приложение VI към MARPOL се състоя в Лондон на 9—13 юли 2018 г. Европейският съюз представи документ ISWG-AP 1/3/2, в който се предлагат изменения на правило 14 и правило 18.
            
            
               По време на MEPC 73 бяха приети измененията, договорени с Резолюция MEPC.305 (73). По време на MEPC 73 беше постановено, че тези изменения се считат за приети на 1 септември 2019 г. и влизат в сила на 1 март 2020 г.
            
            
               По време на PPR 6, която се проведе в Лондон на 18—22 февруари 2019 г., бяха разработени проектоизменения на: 
            
            
               –правило 1 относно прилагането на правилата,
            
            
               –правило 2, което съдържа определения за „съдържание на сяра в горивата“, „гориво с ниска пламна температура“, „проба, подадена по MARPOL“, „вземане на проба от горивата в работен режим“ и „вземане на проба от горивата на борда“,
            
            
               –правило 14 относно вземането на проба от горивата в работен режим и вземането на проба от горивата на борда, както и изпитването въз основа на горивни проби по приложение VI към MARPOL,
            
            
               –правило 18 относно процедурата за проверка,
            
            
               –допълнение I относно „допълнението към удостоверението за IAPP“ във връзка с точката за вземане на проби от горивата, както и
            
            
               –допълнение VI относно процедурата за проверка на горивото въз основа на горивни проби по приложение VI към MARPOL.
            
         
         
            
               По време на PPR 6 тези изменения бяха отнесени до MEPC 74, където те бяха приети и отнесени до MEPC 75 за приемане.
            
            
               Измененията на правила 1, 2, 14, 18, 20, 21 и допълнения I и VI към приложение VI към MARPOL са посочени в документ MEPC 75/3 на ММО. В точка 5.116 от доклада на MEPC 74 (MEPC 74/18) е посочено, че се предвижда промените да бъдат приети на MEPC 75.
            
            
               С оглед на по-строгите разпоредби за прилагане на Директива 2016/802 Съюзът следва да подкрепи тези изменения, тъй като те отразяват необходимостта от цялостно прилагане по устойчив и недвусмислен начин на ограничението за съдържание на сяра от 0,50 % в корабните горива. Това ще гарантира ефективно намаляване на емисиите на серен оксид, като се избягват вредните въздействия върху здравето на човека и върху екосистемите, както и нарушаването на конкуренцията в сектора.
            
            
               3.2.Изменения на глава II-1 от Конвенцията за безопасност на човешкия живот на море (SOLAS)
            
            
               3.2.1.Изменения в глава II-1/A-1/3-8 от SOLAS относно оборудването за теглене и акостиране
            
            
               Въпросът за безопасното акостиране беше повдигнат от ЕС като нов и непланиран на 95-ата сесия на Комитета по морска безопасност (документ MSC 95/19/2) и беше приет от него. Комитетът прие и предложението на Япония за добавяне на съображения относно техническата поддръжка и замяната на въжета за акостиране, които са повредени или са в лошо състояние (документ MSC 95/19/13). След това въпросът беше разгледан от Подкомитета за проектиране и конструиране на кораби (SDC) както в работна група, така и чрез група за кореспонденция, координирана от Дания заедно с Япония. На 6-ата сесия на SDC (SDC 6) бяха финализирани проектоизмененията на SOLAS и на съответните насоки. След това на 101-вата сесия на Комитета по морска безопасност (MSC 101) бяха разгледани резултатите от сесията на SDC, а именно: 
            
            
               –изменения на правило 3-8 от част А-1 от глава II-1 на SOLAS,
            
            
               –насоки за конструкцията на съоръженията за акостиране и избор на подходящо оборудване и принадлежности с цел безопасно акостиране,
            
            
               –насоки за проверка и техническа поддръжка на оборудването за акостиране, включително въжета, и
            
            
               –преразгледани насоки относно корабното оборудване за теглене и акостиране и свързания с това проект на циркулярно писмо MSC, т.е. MSC.1/Circ.1175/Rev.1 и
            
            
               –всички съответни проекти на циркулярни писма на MSC.
            
            
               По време на MSC 101 бяха одобрени проектоизмененията на SOLAS, посочени в приложение 25 към доклада на MSC — MSC 101/24 Add.1.  Съответните насоки бяха одобрени принципно на MSC 101 и ще бъдат окончателно одобрени заедно с приемането на проектоизмененията на SOLAS. В точки 12.2—9 от доклада от 101-вата сесия на MSC (MSC 101/24) се посочва, че измененията на SOLAS и съответните насоки се предвижда да бъдат приети и одобрени на MSC 102.
            
            
               Измененията на SOLAS и съответните насоки и циркулярни писма на MSC предоставят цялостно актуализиране на настоящите договорености за акостиране. Те съответстват на намерението от първоначалното предложение на Съюза, така че Съюзът следва да подкрепи приемането на измененията на SOLAS и одобрението на съответните инструменти.
            
            
               3.2.2.Водонепроницаемост — съгласуваност между правилата от глави II-1 Б, Б-1 и Б-2—Б-4 от SOLAS 
            
            
               По време на 96-та сесия на MSC беше постигнато съгласие в двугодишния дневен ред на Комитета за периода 2018—2019 г. да бъде включен елемент относно „Преглед на глава II-1, части Б-2—Б-4 на SOLAS с оглед осигуряване на съгласуваност с части Б и Б-1 по отношение на водонепроницаемостта“, като  подкомитетът SDC бъде назначен като координиращ орган. 
            
            
               По време на SDC 6 проектоизмененията на SOLAS бяха окончателно изготвени и отнесени до MSC 101.  Измененията на части Б, Б-1 и Б-2—Б-4 от глава II-1 от SOLAS са посочени в приложение 25 към документ MSC 101/24 Add.1. 
            
            
               Що се отнася до изчисляването на коефициента si по правило 7-2 от глава II-1 Б-1 от SOLAS, SDC е на мнение, че докато разработването на изменения на правило II-1/7-2.5 от SOLAS попада извън обхвата на посочения по-горе елемент, изменението на SOLAS е най-ефикасният и най-ефективният начин за отстраняване на всяко вътрешно противоречие в правило II-1/7-2.5.2.1 от SOLAS по отношение на вратите в преградите над горната палуба, които се считат за водонепроницаеми при изчисляването на устойчивостта след повреда. По време на SDC 6 единодушно беше поискано на MSC 101 да бъде изразено съгласие с този подход, за да се отстранят противоречията що се отнася до водонепроницаемостта в различните части Б от глава II-1 на SOLAS. Това искане беше изпълнено на MSC 101 (вж. точка 12.10 от доклад MSC 101/24 на MSC 101), като измененията бяха посочени и в приложение 25 към документ MSC 101/24 Add.1. 
            
            
               В точка 12.12 от доклада от MSC 101 (MSC 101/24) е указано, че се предвижда горепосочените промени да бъдат приети на 102-рата сесия на MSC.
            
            
               Тъй като с измененията на глава II-1, части Б-2—Б-4 от SOLAS се постига последователност в цялата част Б що се отнася до правилата относно водонепроницаемостта, включително по ключовия въпрос за изчисляването на устойчивостта след повреда на кораба, и тяхното одобрение беше подкрепено от Съюза по време на 101-вата сесия на MSC, Съюзът следва да подкрепи приемането на посочените изменения.
            
            
               3.3.Изменения на части А-1 и Б-1 от Международния кодекс за безопасност на корабите, използващи като гориво газове или други горива с ниска пламна температура („Кодекс за IGF“) 
            
         
         
            
               На 5-ата сесия на Подкомитета за превоз на товари и контейнери (CCC 5) беше постигнато съгласие по проектоизменения на точка 6.7.1.1 (системи за понижаване на налягането) и на глава 11 (пожарогасителни системи в помещенията за подготовка на горивото) от част А-1 на Кодекса за IGF, както е посочено в приложение 2 към доклада на CCC (CCC 5/13), който трябва да се представи на MSC 101 за одобрение (точка 3.31 от CCC 5/13). По време на MSC 101 тези проектоизменения бяха одобрени, както е посочено в приложение 14 към MSC 101/24 Add.1. В точка 9.2 от доклада от 101-вата сесия на Комитета по морска безопасност (MSC 101/24) е посочено, че се предвижда промените да бъдат приети на 102-рата сесия на този комитет. 
            
            
               CCC 5 одобри и проектоизменения на точка 16.3.3.5.1 относно изпитванията на опън за материали, различни от сплави на алуминия, за системата за съхраняване на горивото от част Б-1 на Кодекса за IGF, както е посочено в приложение 5 към CCC 5/13, които трябва да бъдат представени на MSC 101 за одобрение (точка 4.14 от CCC 5/13). MSC 101 одобри тези изменения, както е посочено в приложение 14 към MSC 101/24 Add.1. В точка 9.3 от MSC 101/24 е посочено, че се предвижда промените да бъдат приети на MSC 102.
            
            
               Изменението на точка 6.7.1.1 предоставя по-голяма яснота по отношение на пространствата, които трябва да бъдат подсигурени с подходяща система за понижаване на налягането. Изменението на глава 11 с цел включване на стационарна пожарогасителна система за помещенията за подготовка на горивото осигурява допълнителна безопасност. И двете изменения вече получиха подкрепа да бъдат одобрени на 101-вата сесия на MSC от страна на Съюза. Поради това Съюзът следва да подкрепи приемането на посочените изменения. 
            
            
            
               3.4.Свързано законодателство на ЕС и компетентност на ЕС
            
            
               3.4.1.Изменения на приложение VI към MARPOL
            
            
               Изискванията в приложение VI към MARPOL по отношение на намаляването на съдържанието на сяра в корабните горива с оглед намаляване на замърсяващите въздуха емисии на серни оксиди бяха въведени в законодателството на ЕС с Директива (ЕС) 2016/802 на Европейския парламент и на Съвета от 11 май 2016 г. относно намаляването на съдържанието на сяра в определени течни горива. Поради това измененията, които трябва да бъдат приети на 75-ата сесия на MEPC и с които се въвеждат промени в приложение VI към MARPOL, ще имат пряко отражение върху изискванията на директивата.
            
            
               3.4.2.Изменения на глава II-1 от Конвенцията за безопасност на човешкия живот на море (SOLAS)
            
            
               По силата на член 6, параграф 2, буква а), подточка i) от Директива 2009/45/ЕО за правилата за безопасност и стандартите за пътническите кораби Конвенцията SOLAS с нейните изменения се прилага спрямо пътнически кораби от клас А. 
            
            
               Поради това измененията, които трябва да бъдат приети на 102-ата сесия на MSC, с които се въвеждат промени в глава II-1, части А и Б, ще имат пряко отражение върху изискванията на директивата.
            
            
               3.4.3.Изменения на части А-1 и Б-1 от Международния кодекс за безопасност на корабите, използващи като гориво газове или други горива с ниска пламна температура („Кодекса за IGF“) 
            
            
               С член 6, параграф 2, буква а), подточка i) от Директива 2009/45/ЕО  за правилата за безопасност и стандартите за пътническите кораби Конвенцията SOLAS с нейните изменения се прилага спрямо пътнически кораби от клас А. Кодексът за IGF е задължителен за пътническите кораби посредством SOLAS.
            
            
               Поради това измененията, които трябва да бъдат приети на 102-ата сесия на MSC, ще имат пряко отражение върху изискванията чрез прилагането на Директива 2009/45/ЕО.
            
            
               3.4.4.Компетентност на ЕС
            
            
               Измененията на приложение VI към MARPOL ще имат отражение върху законодателството на ЕС, в частност прилагането на Директива (ЕС) 2016/802 на Европейския парламент и на Съвета от 11 май 2016 г. относно намаляването на съдържанието на сяра в определени течни горива.
            
            
               Измененията на глава II-1 от Конвенцията за безопасност на човешкия живот на море (SOLAS) ще имат отражение върху законодателството на ЕС, в частност прилагането на Директива 2009/45/ЕО.
            
            
               Измененията на части А-1 и Б-1 от Международния кодекс за безопасност на корабите, използващи като гориво газове или други горива с ниска пламна температура („Кодекса за IGF“), ще имат отражение върху законодателството на ЕС, в частност прилагането на Директива 2009/45/ЕО.
            
            
               Следователно Съюзът има изключителна компетентност по силата на последната част от член 3, параграф 2 от ДФЕС и поради това е необходимо да се установи позицията на Съюза по отношение на актовете за приемане на посочените по-горе изменения.  
            
            
               4.Правно основание
            
            
               4.1.Процесуалноправно основание
            
         
         
            
               4.1.1.Принципи
            
            
               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.
            
            
               Член 218, параграф 9 от ДФЕС се прилага независимо от това дали Съюзът е член на органа или страна по споразумението
                  1
               .
            
            
               Понятието „актове с правно действие“ включва актовете с правно действие по силата на нормите на международното право, които уреждат дейността на съответния орган. То включва и инструментите, които нямат задължителен характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  2
               .
            
            
               4.1.2.Приложение в конкретния случай
            
            
               Комитетът по опазване на морската среда и Комитетът по морска безопасност на ММО са органи, учредени по силата на споразумение, а именно Конвенцията за Международната морска организация. 
            
            
               Решенията, които Комитетът по морска безопасност и Комитетът по опазване на морската среда на ММО имат за задача да приемат, представляват актове с правно действие. Предвидените актове могат да окажат съществено въздействие върху съдържанието на следното законодателството на ЕС:
            
            
               –Директива (ЕС) 2016/802 на Европейския парламент и на Съвета от 11 май 2016 г. относно намаляването на съдържанието на сяра в определени течни горива и върху Регламент (ЕС) № 530/2012 на Европейския парламент и на Съвета относно ускореното въвеждане на изисквания за двукорпусни или еквивалентни конструкции за еднокорпусни нефтени танкери. Това е така, защото Директива (ЕС) 2016/802 на Европейския парламент и на Съвета от 11 май 2016 г. относно намаляването на съдържанието на сяра в определени течни горива отразява изискванията, свързани с употребата на сяра, съгласно приложение VI към MARPOL като средство за постигане на целта си. 
            
            
               –Директива 2009/45/ЕО на Европейския парламент и на Съвета за правилата за безопасност и стандартите за пътническите кораби. Това се дължи на факта, че в Директива 2009/45/ЕО се определя, че пътническите кораби от клас А трябва да отговарят напълно на изискванията на Конвенцията SOLAS, заедно с измененията. 
            
            
               Поради това измененията на приложение VI към Конвенцията MARPOL, измененията на SOLAS и измененията на Кодекса за IGF ще засегнат правото на ЕС чрез прилагането съответно на Директива (ЕС) 2016/802 на Европейския парламент и на Съвета от 11 май 2016 г. относно намаляването на съдържанието на сяра в определени течни горива
                  3
                и на Директива 2009/45/ЕО на Европейския парламент и на Съвета от 6 май 2009 г. за правилата за безопасност и стандартите за пътническите кораби.
            
            
               Предвиденият акт не допълва, нито изменя институционалната рамка на споразумението.
            
            
               Поради това процесуалноправното основание за предложеното решение е член 218, параграф 9 от ДФЕС.
            
            
               4.2.Материалноправно основание
            
            
               4.2.1.Принципи
            
            
               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.
            
            
               4.2.2.Приложение в конкретния случай
            
            
               Основната цел и съдържание на предвидения акт са свързани с морския транспорт. Поради това материалноправното основание за предложеното решение е член 100, параграф 2 от ДФЕС.
            
            
               4.3.Заключение
            
            
               Правното основание за предложеното решение следва да бъде член 100, параграф 2 от ДФЕС  във връзка с член 218, параграф 9 от ДФЕС.
            
            
               2020/0026 (NLE)
            
         
         
            
               Предложение за
            
            
               РЕШЕНИЕ НА СЪВЕТА
            
            
               относно позицията, която трябва да се заеме от името на Европейския съюз в Международната морска организация по време на 75-ата сесия на Комитета по опазване на морската среда и 102-ата сесия на Комитета по морска безопасност, във връзка с приемането на измененията на приложение VI към Международната конвенция за предотвратяване на замърсяването от кораби, измененията в глава II-1 от Международната конвенция за безопасност на човешкия живот на море и измененията на Международния кодекс за безопасност на корабите, използващи като гориво газове или други горива с ниска пламна температура
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 9 от него,
            
            
               като взе предвид предложението на Европейската комисия, 
            
            
               като има предвид, че:
            
            
               (1)Действията на Съюза в сектора на морския транспорт следва да имат за цел опазване на морската среда и здравето на човека, както и подобряване на морската безопасност. 
            
            
               (2)Конвенцията за Международната морска организация (ММО) е в сила от 17 март 1958 г. 
            
            
               (3)ММО е специализирана агенция на ООН, която отговаря за безопасността и сигурността на корабоплаването и за предотвратяването на замърсяването на морските води и въздуха от корабите. Всички държави — членки на ЕС, членуват в ММО. Съюзът не е член на ММО.
            
            
               (4)Съгласно член 38, буква а) от Конвенцията за ММО Комитетът по опазване на морската среда изпълнява функции, които са или могат да бъдат възложени на ММО от или съгласно международни конвенции за предотвратяването и контрола на морското замърсяване, причинено от кораби, по-специално що се отнася до приемането и изменението на правила или други разпоредби. 
            
            
               (5)Съгласно член 28, буква б) от Конвенцията за ММО Комитетът по морска безопасност взема всички необходими мерки за изпълнението на задълженията, възложени му в съответствие с посочената конвенция, от Асамблеята на ММО или от Съвета на ММО, или на задълженията, попадащи в обхвата на посочения член, които могат да бъдат възложени на Комитета по морска безопасност по силата на други международни инструменти и които са приети от ММО.
            
            
               (6)Международната конвенция за предотвратяване на замърсяването от кораби (наричана по-долу „Конвенцията MARPOL“) е в сила от 2 октомври 1983 г. 
            
            
               (7)Съгласно член 16, параграф 2, буква в) от Конвенцията MARPOL, изменения на конвенцията могат да се приемат от компетентния орган, в случая Комитета по опазване на морската среда.
            
            
               (8)Международната конвенция за безопасност на човешкия живот на море (наричана по-долу „Конвенцията SOLAS“) е в сила от 25 май 1980 г. 
            
            
               (9)Съгласно член VIII, буква б), подточка iii) от Конвенцията SOLAS Комитетът по морска безопасност на ММО може да приема изменения на Конвенцията SOLAS. 
            
            
               (10)Комитетът по опазване на морската среда, на своята 75-та сесия, планирана да се проведе от 30 март до 3 април (MEPC 75), трябва да приеме изменения на приложение VI към Конвенцията MARPOL. 
            
            
               (11)Комитетът по морска безопасност, на своята 102-ра сесия, планирана да се проведе от 13 до 22 май 2020 г. (MSC 102), трябва да приеме изменения на глава II-1 от Конвенцията SOLAS и изменения на части A-1 и Б-1 от Международния кодекс за безопасност на корабите, използващи като гориво газове или други горива с ниска пламна температура (наричан по-долу „Кодексът IGF“).
            
            
               (12)Целесъобразно е да се определи позицията, която трябва да се заеме от името на Съюза по време на 75-ата сесия на MEPC, тъй като измененията на правила 1, 2, 14, 18, 20 и 21 и на допълнения I и VI към приложение VI към Конвенцията MARPOL могат да окажат съществено въздействие върху съдържанието на правото на Съюза, и по-конкретно върху Директива (ЕС) 2016/802 на Европейския парламент и на Съвета
                  4
               .
                  5
               .
            
            
               (13)Целесъобразно е да се определи позицията, която трябва да се заеме от името на Съюза по време на 102-рата сесия на Комитета по морска безопасност, тъй като измененията на глава II-1 на Конвенцията SOLAS могат да окажат съществено въздействие върху съдържанието на правото на Съюза, в частност на Директива 2009/45/ЕО на Европейския парламент и на Съвета
                  6
               , и тъй като измененията на Кодекса за IGF могат да окажат съществено въздействие върху съдържанието на правото на Съюза, в частност на Директива 2009/45/ЕО на Европейския парламент и на Съвета за правилата за безопасност и стандартите за пътническите кораби.
            
         
         
            
               (14)Измененията на приложение VI към Конвенцията MARPOL ще гарантират последователното прилагане на ограничението за съдържание на сяра от 0,50 % в корабните горива, посочено в правило 14. Съюзът следва да подкрепи тези изменения с цел постигане на очакваните ползи за здравето на човека и за околната среда, произтичащи от намаляването на емисиите на серен диоксид при работата на корабните двигатели с вътрешно горене. 
            
            
               (15)Измененията на част А-1 от глава II-1 на Конвенцията SOLAS ще осигурят по-безопасно акостиране на плавателните съдове. Съюзът следва да подкрепи тези изменения, тъй като те осигуряват цялостно актуализиране на настоящите договорености за акостиране. 
            
            
               (16)Измененията на части Б, Б-1 и Б-2—Б-4 от глава II-1 на Конвенцията SOLAS ще гарантират последователност в правилата относно водонепроницаемостта на плавателните съдове. Съюзът следва да подкрепи тези изменения, тъй като те внасят съгласуваност в цялата част Б що се отнася до правилата относно водонепроницаемостта, включително по ключовия въпрос за изчисляване на устойчивостта след повреда на кораба.
            
            
               (17)Измененията на части А-1 и Б-1 от Кодекса за IGF осигуряват подобрения по отношение на системата за съхраняване на горивото, пожарната безопасност и изпитванията на опън при заваряване на метални материали, както и безразрушителното изпитване на системата за съхраняване на горивото въз основа на придобития при прилагането на Кодекса опит. Съюзът следва да подкрепи тези изменения, тъй като те дават по-голяма яснота по отношение на пространствата, които трябва да бъдат подсигурени с подходяща система за понижаване на налягането и предвиждат допълнителни мерки за безопасност в помещенията за подготовка на горивото.
            
            
               (18)Позицията на Съюза трябва да бъде изразена от държавите — членки на Съюза, които са членки на Комитета по опазване на морската среда и на Комитета по морска безопасност на ММО, като те действат съвместно, 
            
            
               ПРИЕ НАСТОЯЩОТО РЕШЕНИЕ:
            
            
               Член 1
            
            
               Позицията, която трябва да се заеме от името на Съюза в рамките на 75-ата сесия на Комитета по опазване на морската среда на ММО, е да се изрази съгласие с приемането на измененията на приложение VI към Международната конвенция за предотвратяване на замърсяването от кораби, определени в приложението към документ MEPC 75/3 на ММО.
            
            
               Член 2
            
            
               Позицията, която трябва да се заеме от името на Съюза в рамките на 102-рата сесия на Комитета по морска безопасност на ММО, е да се изрази съгласие с:
            
            
               а)приемането на измененията на глава II-1 от Международната конвенция за безопасност на човешкия живот на море, посочени в приложение 1 към документ MSC 102/3 на ММО;
            
            
               б)приемането на измененията на части А-1 и Б-1 от Международния кодекс за безопасност на корабите, използващи като гориво газове или други горива с ниска пламна температура, посочени в приложение 2 към документ MSC 102/3 на ММО.
            
            
               Член 3
            
            
               1.Позицията, посочена в член 1 се изразява от държавите — членки на Съюза, които са членки на Комитета по опазване на морската среда на ММО, като те действат съвместно.
            
            
               2.Позицията, посочена в член 2 се изразява от държавите — членки на Съюза, които са членки на Комитета по морска безопасност на ММО. 
            
            
               Член 4 
            
            
               Адресати на настоящото решение са държавите членки.  
            
            
            
            
         
         
            
            
               Съставено в Брюксел на […] година.
            
            
               
                     За Съвета
               
               
                     Председател
               
            
         
         
            
                  
                     (1)
                  
                        Дело C-399/12, Германия/Съвет (OIV), ECLI:EU:C:2014:2258, т. 64. 
               
               
                  
                     (2)
                  
                        Дело C-399/12, Германия/Съвет (OIV), ECLI:EU:C:2014:2258, т. 61—64. 
               
               
                  
                     (3)
                  
                        Решение за изпълнение (ЕС) 2015/253 на Комисията от 16 февруари 2015 г. за определяне на правилата относно вземането на проби и докладването съгласно Директива 1999/32/ЕО на Съвета по отношение на съдържанието на сяра в корабните горива (ОВ L 41, 17.2.2015 г., стр. 55—59).
               
               
                  
                     (4)
                  
                        Директива (ЕС) 2016/802 на Европейския парламент и на Съвета от 11 май 2016 г. относно намаляването на съдържанието на сяра в определени течни горива (ОВ L 132, 21.5.2016 г., стр. 58).
               
               
                  
                     (5)
                  
                        Решение за изпълнение (ЕС) 2015/253 на Комисията от 16 февруари 2015 г. за определяне на правилата относно вземането на проби и докладването съгласно Директива 1999/32/ЕО на Съвета по отношение на съдържанието на сяра в корабните горива (ОВ L 41, 17.2.2015 г., стр. 55—59).
               
               
                  
                     (6)
                  
                        Директива 2009/45/ЕО на Европейския парламент и на Съвета от 6 май 2009 г. за правилата за безопасност и стандартите за пътническите кораби (ОВ L 163, 25.6.2009 г., стр. 1).